王子友示詩次其韻
作者：李流謙
朝代：宋

paragraphs: 先生不憂窮到骨，唯惜修名易埃滅。
平生窗几辛勤功，語及雲程輒嗚咽。
冷曹晨炊有不續，遠道相從笑回曲。
微言不足溫飽人，羨渠著斗量珠玉。
風霜歲晚念慈母，黄葉翩翩積行路。
烹鷄奉餐蔬自煮，繄我獨無悲此語。
大厦千間要封植，期君當作垂天翼。
朋友之樂可樂不，昔人願封萬戶侯。